ભાજપાએ ગુજરાતના ત્રણ આંદોલનના યુવાનેતાઓ સાથેના વ્યવહારમાં ઘણી સાવધાની, રાજનયિક, સમજદારી, સલૂકાઈ, અને કૌશલ્ય દાખવવાની જરૂર છે. આ ચૂંટણીમાં પ્રમાણમાં મજબૂત થયેલી કોંગ્રેસ પાર્ટી, આ ત્રણેય યુવા નેતાઓને આગળ કરી, ભાજપાને માટે અવનવા સંકટો પેદા કરી શકે તેમ છે. આ સંદર્ભમાં ભાજપાએ કોંગ્રેસની આ પ્રકારની વ્યૂહરચના સામે અદકેરી વ્યૂહરચના અને દૃષ્ટિવંત અભિગમ સવિશેષ કેળવવાની જરૂર છે. તો ભાજપાની નવી સરકારે તેના વિકાસ-એજન્ડાને વધુ સમજદારી, લોકાભિમુખતા અને માનવીય અભિગમથી ક્રિયાન્વિત કરવાની અનિવાર્યતા છે. આગામી સોળ મહિનામાં ગુજરાત સરકાર જે કરશે - કરી શકશે, તેના આધારે ૨૦૧૯ની લોકસભા ચૂંટણીનો પિંડ બંધાઈ રહેશે. ગુજરાતની ભાજપા સરકારે નરેન્દ્ર મોદીની ભાવિ રાજકીય સફળતામાં, મહત્ત્વની ભૂમિકા ભજવવાની રહેશે. આ એક પડકાર છે... અવસર પણ છે..!